Imtella' Diċembru 19, 2021 Tarbija ta' sitt xhur li nfirdet minn mal-ġenituri tagħha fl-ajurport ta' Kabul is-sajf li għadda nstabet qawwija u sħiħa u dalwaqt se terġa' tingħaqad mal-qraba tagħha. Iċ-ċkejken Sohail Ahmadi ilu madwar erba' xhur mitluf wara li l-ġenituri tiegħu, Miza Ali Ahmadi ta' 35 sena u martu Suraya ta' 32 sena, taw lil binhom lil suldat Amerikan biex ma jitgħaffiġx fil-folla fil-belt kapitali Afgana. Il-każ seħħ nhar id-19 ta' Awwissu li għadda ġewwa l-ajurport Hamid Karzai ta' Kabul meta l-koppja kienet qed tipprova tħalli l-pajjiż. Wara erba' xhur jittamaw li jerġgħu jħaddnu lil binhom magħhom, omm u missier it-tarbija, li jinsabu fl-Istati Uniti, mistennija jerġgħu jingħaqdu mat-tarbija wara li l-ġurnal Ingliż 'The Times' irrapporta li ċ-ċkejken instab f'residenza ta' xufier tat-taxi f'Kabul stess li ħa ħsiebha. 'The Times' irrapporta wkoll li l-identità tat-tarbija għadha trid tiġi identifikata b'mod uffiċjali. Il-ħidma tal-għaqda non governattiva 'Afghan Refugee Relief', fost l-oħrajn, kienet kruċjali biex instab iċ-ċkejken Sohail. Ara wkoll: Taw lil binhom lil suldat Amerikan biex ma jitgħaffiġx fil-folla u ma rawhx iktar